Suđenje Ivi Sanaderu i Zsoltu Hernadiju u aferi Ina-MOL bit će nastavljeno bez nazočnosti okrivljenog bivšeg premijera. Odlučilo je tako vijeće Županijskog suda u Zagrebu iako je Sanader tražio odgodu procesa za barem šest mjeseci. Naime, zakazao je operaciju koljena, koja, ipak, po mišljenju vještaka nije toliko nužna. Sud zaključuje da se Sanader, budući da je inzistirao da bude operiran sada, sam doveo u situaciju da nije sposoban za suđenje. Drugim riječima sam si je kriv što ne može pratiti glavnu raspravu, te zbog toga postupak neće biti prekinut.

Sanaderova odvjetnica Jadranka Sloković inzistirala je na odgodi, budući da njezin klijent želi biti nazočan u sudnici, a istovremeno, tvrdi, trpi jake bolove zbog problema s koljenom.

Procesu uskoro prijeti zastara

Kako Zakon o kaznenom postupku omogućava da se sudski procesi vode i bez nazočnosti okrivljenika, vijeće je odbilo Sanaderov zahtjev za dužim prekidom procesa kojem uskoro prijeti i zastara.

Riječ je, inače, o slučaju u kojem je Sanader ranije zbog primanja mita od Hernadija bio osuđen na 10 godina zatvora, Vrhovni sud je kaznu smanjio na osam i pol godina, ali je presudu u konačnici ukinuo Ustavni sud.

Osim za prepuštanje upravljačkih prava u Ini, za što je preko tvrtke Roberta Ježića navodno trebao primiti 10 milijuna eura, USKOK Sanadera u slučaju Ina-MOL tereti i da je s Hernadijem dogovorio izdvajanje nerentabilnog dijela plinskog poslovanja iz Ine. Optužnicom je predloženo i da Sanader, ako ga se osudi i presuda postane pravomoćnom, državi vrati 10 milijuna eura.

Sanaderova obrana će se žaliti

Odvjetnica Sloković upozorila je kako je sud današnjom odlukom prekršio Sanaderu pravo na obranu, kao i pravo na liječenje i zdravstvenu zaštitu. “Kada medicina kaže da je određeni operativni zahvat potreban onda pravo tu više nema protuargumenata. Pa nije gospodin Sanade sam sebi razbolio tu nogu nego ju već godinama liječi i sada je došlo do toga da mora na operaciju”, objasnila je odvjetnica najavljujući žalbu na rješenje suda o nastavku procesa. Najavila je i mogućnost podnošenja ustavne tužbe.

Primijetila je i da se danas u sudnici nije pojavila i jedna članica sudskog vijeća, i to zbog bolesti. Zato se pita kako je uopće rasprava održana, te kako opravdanje za izostanak iz sudnice ima član vijeća, ali ne i okrivljenik.